C 132/208
SL
Uradni list Evropske unije
24.3.2022
četrtek 7. oktobra 2021
P.
ker je etiopsko ministrstvo za zunanje zadeve 30. septembra 2021 sedem uslužbencev OZN (Unicefa, Urada visokega komisarja OZN za človekove pravice (OHCHR) in Urada Združenih narodov za usklajevanje humanitarnih aktivnosti (UNOCHA) razglasilo za nezaželene osebe v Etiopiji;
Q.
ker v Tigraju in sosednjih regijah prihaja do občasnih omejitev in prekinitev interneta in telekomunikacij; ker so bili novinarji tarča napadov in so bile več medijskim hišam začasno odvzete licence, kar ovira zmožnost spremljanja razmer na terenu; ker so še vedno omejene osnovne storitve, vključno z električno energijo in bančnimi storitvami;
R.
ker so sedanje nestabilne razmere v Etiopiji posledica dolge zgodovine etnične delitve in etničnih napetosti;
S.
ker je enotnost Etiopije kot večetnične države zelo pomembna za stabilnost regije in celotne afriške celine;
T.
ker je Etiopija s prebivalstvom več kot 110 milijonov ljudi in strateškim položajem blizu Afriškega roga ključna država na afriški celini in potencialna partnerica, ki ima strateški pomen za EU in njene države članice;
U.
ker je EU kot največja donatorka humanitarne pomoči na svetu s humanitarnim financiranjem še naprej solidarna s tistimi v stiski; ker EU že od začetka konflikta vztrajno in dosledno zagovarja poln in neoviran humanitarni dostop v skladu z mednarodnim humanitarnim pravom;
V.
ker je v nedavno sprejetem sporočilu o humanitarnih dejavnostih EU predvidena okrepitev procesov, s katerimi se spodbujanje in uporaba mednarodnega humanitarnega prava dosledno postavljata v središče zunanjega delovanja;
W. ker se v skladu z Instrumentom za sosedstvo ter razvojno in mednarodno sodelovanje (NDICI – Globalna Evropa) šteje, da so človekov razvoj ter upravljanje in izgradnja miru v Etiopiji prednostna področja ukrepanja, zato je 65 % večletnega okvirnega programa namenjenega tem področjem;
X.
ker je Komisija vključila humanitarne ukrepe v vrednosti 5 milijonov EUR v Amhari in Afarju, da bi se odzvala na nedavni razvoj krize, in sicer kot del skupnega humanitarnega financiranja, ki je že bilo mobilizirano in s katerim so bile sklenjene pogodbe v višini 53,7 milijona EUR za podporo ljudem v stiski v Etiopiji; ker je bilo 118 milijonov EUR mobiliziranih za pomoč tigrajskim in etiopskim beguncem v Sudanu; ker je zaradi sedanjega konflikta EU preložila izplačila proračunske pomoči Etiopiji;
Y.
ker je EU septembra 2021 skušala s pomočjo Generalnega direktorata Komisije za evropsko civilno zaščito in evropske operacije humanitarne pomoči (GD ECHO) organizirati humanitarni zračni most, da bi v Tigraj dostavila nujno potrebne humanitarne potrebščine, vendar jo je pri tem močno ovirala etiopska vlada; ker je bil zato opravljen samo en let prek humanitarnega letalskega mostu EU, pri čemer je bil dostavljen le majhen delež humanitarnega tovora;
Z.
ker je EU 21. junija 2021 imenovala Annette Weber kot novo posebno predstavnico EU za Afriški rog; ker je letos finski minister za zunanje zadeve Pekka Haavisto po pooblastilu podpredsednika/visokega predstavnika dvakrat obiskal regijo, da bi se pogovoril o krizi v Etiopiji in njenih regionalnih vplivih;
AA.
ker je Afriška unija 26. avgusta 2021 imenovala nekdanjega nigerijskega predsednika Oluseguna Obasanja za mediatorja v konfliktu;
AB.
ker je novonastala etiopska vlada decembra 2018 ustanovila etiopsko komisijo za spravo in ministrstvo za mir; ker instituciji doslej še nista izpolnili svojih prvotnih nalog spodbujanja miru ter preprečevanja in reševanja oboroženih konfliktov v Etiopiji v težkih razmerah po njuni ustanovitvi;
AC. ker se je etiopska stranka za blaginjo pod vodstvom Abija Ahmeda med konfliktom razglasila za zmagovalko splošnih volitev, ki so jih nekatere opozicijske stranke bojkotirale in obsodile njihov rezultat; ker v Tigraju ni bilo volilnega postopka; ker EU ni poslala misije za opazovanje volitev;